**Manus Næringskomiteen**

Takk for muligheten til å gi synspunkter på regjeringens forslag til statsbudsjett.

Fellesforbundet er Norges største fagforbund i privat sektor med over 140 000 medlemmer innenfor konkurranseutsatt industri og næringsliv. Det er, som mange av dere sikkert vet, Fellesforbundet som sammen med Norsk Industri utgjør det såkalte Frontfaget som legger rammene for lønnsutviklingen i Norge.

Vi mener at innovasjon, utvikling og omstilling må prioriteres høyere. Til tross for en vekst til enkelte ordninger for næringslivet, innebærer forslaget til statsbudsjett samlet sett en realnedgang til næringsrettet forskning på om lag 600 millioner kroner. Det er særlig ordninger som rettet seg mot offshore og maritim næring på Sør-Vestlandet som er tatt ganske kraftig ned. Det er uheldig. Krisen er ikke over i denne bransjen.

Ellers er det flere positive forslag i budsjettet for næringsutvikling. F.eks. Katapultordningen og at Sintef Raufoss blir innlemmet i basisfinansieringsordningen. Det er også positivt at det skjer en oppfølging av havstrategien med støtte til marine og maritime pilot- og demonstrasjonsprosjekt. OG det er ikke minst gledelig at det blir opprettet en midlertidig låne- og garantiordning for kjøp av skip fra verft i Norge, når disse skipene skal brukes i norske farvann. Det er noe vi har etterlyst lenge, og vi er glade for at den nå endelig kommer på plass.

Mindre bra er det derimot at Miljøteknologiordningen hos Innovasjon Norge reduseres med 69 mill i neste års budsjett. Søknadsmengden er langt større enn det som blir tildelt. Ordningen er en suksess og pilot- og demonstrasjonsanlegg er svært viktig for å holde vår internasjonale konkurransekraft oppe.

Vi er ellers veldig fornøyd med at Regjeringen forserer anskaffelsen av tre nye kystvaktfartøyer på norske verft. Nå er det viktig at det i de videre forhandlingene legges til rette for at også norske underleveranser benyttes og at man vil ta i bruk den fremste teknologien for bl.a. fremdriftsmaskineri og miljø.

Derimot er det svært uheldig at regjeringen kutter i bevilgningene til CO2-handtering. Det skaper usikkerhet og gjør at arbeidet med å realisere viktige industriprosjekt og få på plass en helhetlig verdikjede for CO2 bokstavelig kan havne i det blå. Å lykkes med CCS er avgjørende viktig for at verden skal nå klimamålene i Paris-avtalen og i tillegg er det dobbeltviktig for Norge som en stor olje- og gassprodusent. Vi viser i den forbindelse til fellesbrevet datert 19.10.2017, som vi har skrevet sammen med flere andre nærings- og miljøorganisasjoner. Vi har allerede mottatt bekymringsmeldinger om at viktige delprosjekter står i fare for å stoppe opp pga det varslede kuttet.

Regjeringen foreslår ellers å innføre CO2-avgift på bruk av naturgass i maritim sektor. Det forslaget rammer verft og maritime utstyrsleverandører som har satset på dette. Vi frykter nå at rederiene både pga pris og risiko vil velge diesel i stedet.

Det er positive forslag i budsjettet når det gjelder skogbruket og treforedling som oppgradering og nybygging av skogsbilveier og kaianlegg, men vi savner en strategisk satsing. Industrien etterlyser fortsatt også en avklaring om fritak for el-avgiften for treforedlingsbedrifter som deltar i program for energieffektivisering. Her har regjeringen ennå ikke fulgt opp vedtaket Stortinget gjorde i 2014.

En toårig prøveordning med utviklingstilatelser innen havbruk ble med Fellesforbundets støtte innført i november 2015. Vi klarer ikke å finne noe i budsjettet om ordningen vil fortsette eller ei i 2018. Fellesforbundet mener for det første at flere tillatelser burde gis og for det andre at ordningen må videreføres. Den har vært og vil fortsatt være veldig viktig og ikke minst riktig for omstilling og teknologioverføringen fra maritim og olje og gass til havbruksnæringene.

Helt avslutningsvis litt om eierskap. Regjeringen ønsker fortsatt å legge til rette for en reduksjon av statens direkte eierskap og opprettholder nedsalgsfullmaktene fra forrige periode. Samtidig går regjeringen videre med etableringen av «Fornybar AS». Det vil kunne avskjære kapitalbehovet og investeringsmulighetene i næringer som faller utenfor en snever definisjonen av hva som er «fornybar». Det kan f.eks. gjelde helse, legemiddelindustri osv.

Fellesforbundet mener regjeringen heller burde sikre et langsiktig norsk del-eierskap til strategisk viktige bedrifter. Utenlandske eiere kan selvsagt være gode eiere, men i de langsiktige strategiske valgene er det ikke likegyldig om eieren og hovedkontoret befinner seg i Asia eller i Norge. Ap, SP og KrF ba i forrige periode regjeringen utrede hvordan staten gjennom organisering av et nytt eierskapsinstrument kan sikre nasjonal forankring av strategisk viktige bedrifter sammen med private norske eiere. Det var det ikke flertall for da, men det vil det kunne være nå.